**Grejs-Dalen IK**

**Grejs-Dalen Idræts Klub er en ung klub. Den er resultatet af en fusion imellem Grejs IF og Boldklubben Sport Grejsdalen, der blev gennemført i 2014. En fusion, der ifølge Jesper Vilstrup Jensen fra ungdomsudvalget har fungeret upåklageligt.**

**Foreningen udbyder ud over fodbold et bredt udvalg af sportsgrene som badminton, gymnastik, tennis, petanque, volleyball, jiu-jitsu, senior aktivitetsklub og dart.**

**Fodboldtræningen for holdene i de sort/røde bluser foregår i Grejs og i Hornstrup.**

**Klubben råder på seniorplan over et enkelt herrehold i serie 5 samt et oldboyshold. Man har denne sæson forsøgt sig med et syvmands kvindehold, som dog nu er lukket.**

**I ungdom har der i foråret været en række drengehold med et U-16 hold som det ældste.**

**”Vi holder et stabilt medlemstal på godt 100 aktive spillere,” fortæller Jesper Jensen. ”Vi har dog kun drengene op til en bestemt alder – ofte omkring U-14. Derefter forsvinder de til andre klubber eller drager på efterskole. Vores U-16 hold lukker da også efter sommerferien.”**

**Der er enkelte piger i klubben, men de spiller sammen med drengene.**

**Grejs-Dalen baserer hovedsageligt træningen af ungdomsholdene på forældretrænere og tilbyder dem så kurser. I vinter har der fx været et futsal-kursus.**

**”Vi er jo kun en lille breddeklub,” fastslår Jesper Jensen. ”Men den aktuelle udbygning af området giver automatisk flere børnefamilier, så der er ingen tvivl om, at også idrætsforeningen ad åre vil vokse.”**

**Jesper Jensen er så nogenlunde tilfreds med faciliteterne, om end han naturligvis godt kunne tænke sig en kunstgræsbane.**

**”Og så er vore klubhusfaciliteter ikke gode nok til at kunne rumme et fornuftigt klubliv. Her kunne sagtens skabes bedre sociale rammer.”**

**Jesper Vilstrup Jensen har kun lovord til overs for samarbejdet med VB.**

**”Der arbejdes seriøst og godt, og det er kun dejligt for os, at spillere og trænere med ambitioner herigennem kan videreudvikles. Der har været gode arrangementer på Vejle Stadion i forbindelse med kampe, som vi har været glade for. Vi har det fint med at være en lille fødeklub til VB, og det vil vi bestemt fortsætte med,” slutter Jesper Jensen.**

***Tekst: Ole Kristensen***